पहिली मनखे अपन जरवत के मुताबिक जिनिस ल बउरे अब सँउक के हिसाब ले चीज - बस ल बउरथें। नवा जमाना हे त सँउक ह घलव हाईटेक होगे हे। इही सँउक बर चिंतन करत देश के चिंतक मन ह सत्ता के विकेंद्रीकरण अउ उदारीकरण के नीति ला देश के हित में बताथें। ठंडा दिमाग म जब ये बात ल सोचबे त लगथे, सही म येकर प्रत्यक्ष प्रमाण सरकार के आबकारी नीति हर आय।
बच्चा ले लेके बम्फर तक अलग - अलग ब्रांड मा झन्नाटा अउ पाउच - पानी आकर्षक वेरायटी मा गाँव - गली, मोहल्ला मा सहज अउ सुलभ ढंग ले उपलब्ध हो जथे। नान्हे रहेन तब सुनन येहा पहिली कस्बा अउ शहर म मिले, एक कनी बाढ़ेंन तब पता चलिस ये बड़का गाव (जादा आबादी वाला गांव) मिलथे, आजकल गांव - गांव म मिलथे। अघोषित रूप म ग्राम पंचायत,गांव प्रमुख अउ उर्जावान झन्नाटा बेचइया (कोचिया) के बीच मा लेन - देन अउ जोहार -भेंट जइसन एक ठसलग गठबंधन तैयार होथे। फेर भीतर - भीतर होय सेंटिंग। सहमति के बाद आबकारी विभाग के आदरणीय अधिकारी कर्मचारी मन के परसादे अलग - अलग पाउच, डब्बा अउ शीशी मा जब्बर गुणवत्ता वाले झन्नाटा ला आम उपभोक्ता बर घर बैठे जुगाड़ करवा देथें। मनखे के सँउक ल पूरा करे बर जब सरकारे ह अपन कनिहा कस लेथे तब गांव - गांव म गली - गली म झन्नाटा ह उपलब्ध होइ जथे।
मने गांव अउ पंचायत के सक्रियता ले सरकार के हर भावी योजना हर समाज के आखरी मनखे तक पहुंच बना पाथे। तब हम कहि सकथन कि शासन प्रशासन के जुम्मेदार पद मा बइठे नीति बनइया मन आम उपभोक्ता तक पीये - खाय के सामग्री ला अमराय बर ’ झन्नाटा तुँहर द्वार’ जइसे राजस्व जुगाड़ू योजना अउ पंचायती राज के सपना ला साकार करत हें।
फेर उपभोक्ता समाज म येकर जबरदस्त साइड इफेक्ट आना शुरू होगे,अक्खा मंदहा मन तो हफर -हफर के हाय - हाय करत कइसनो करके जीना सीखगे। फरक पड़िस उनकर घर के ओ लइका मन ल जेन बिहनिया च ले शीशी के भरोसा डबल रोटी बिसाय। आज वोमन एक ठन शीशी गतर बर मोहताज होगे, गोसइन मन दू -फर साग अउ सुरवा बर तरसगें। का ये दरद के अनुभो कोई मनखे समाज ल हे, आखिर यहू मन तो सामाजिक प्राणी हरे का ? इनकर मौलिक अधिकार के रक्षा भला कोन ह करही।
दुनिया मा अपन आदर्श वादी पहिचान बनाय खातिर सरकार हर भट्ठी के सुचारू संचालन बर पढ़े लिखे होनहार कर्मचारी मन के भर्ती करिस,जेकर ले मंदहा मन ला सही डिग्री वाले झन्नाटा मिल सके। फेर हरेली, पोरा, देवारी, होली, मेला - मड़ई, सगई, बिहाव, छट्ठी,पिकनिक,जनमदिन, जइसन कार्यक्रम के समय मा मिलावट वाले मंद (जहरीला दारु) बेचाय के खबर ला सुनके सरकार बेचैन हो जथें।
फेर छन्नू ला नवा मटेरियल के सवाद हा थोरको भी पसंद नइ अइस अउ अपन मन के बात ला मन्नू कर कहिस। कस भाई हमला अतिक दिन होगे हे येला बउरत फेर आज ले अइसन नी लगे रहिस,कहुं डुप्लीकेट माल ला तो नी दे देहे।
मन्नू कहिस - हत कँहिके बइहा,अइसन बात नोहे। जब बिक्कट दिन ले डुप्लीकेट चीज - बस ला बउरत रहिबे नए तब वोहा डिट्टो ओरिजनल कस अनुभो होथे। अउ कहुं हुरहा ओरिजनल ले पाला पड़ जथे तब सवाद अउ हाजमा दूनो के खराब होय के डर ह सतात रहिथे। संग मा डुप्लीकेट के भोरहा घलव हो जथे भाई,का करबे।
नवा वेवस्था मा जब ओरिजनल झन्नाटा के शोर - खबर हा हर मंदहा भाई मन तक पहुचिस तब सरकार के खूब वाहवाही होइस। खुशी मनावत सबे मन एक - एक दूदी पैग उपराहा पीके सरकार के प्रति आभार व्यक्त करिन,रंगझाझर खुशी मनाय के चक्कर मा कई हितग्राही मन कोमा में घलव पहुंचगे। कई झन नाली मा झपावत हाड़ा - गोड़ा टोरके अपन समर्पण भाव ला सरकार तक घलव पहुचाइन।
सरकारी आइटम के प्रति लोगन मन के बइहा - भूतहा कस मया - दुलार पाके सरकार हर मने मन बड़ खुशी मनाइस। अउ येकर भरोसा कई ठन जन कल्याणकारी योजना बनाय बर सोचिस।
मनखे समाज म यहूं बूता ह आजकल अपन जबरदस्त जगा बनावत हे। घरवाले मन कतका सात्विक हे, तात्विक हे, आध्यात्मिक हे। येहा कोई मायने नइ रखे। जतका नेवतार सगा होथे ओमन अपन मनमर्जी के मालिक होथें। काकरो चेहरा म थोरे लिखाय रहिथे अंतस के इच्छा ह जेला टप ले पढ़े जा सके। कुल मिलाके पंगत के आखरी दौर म अइसन पीयाक सगा मनके सबो भेद ह फरिहर होइ जथे ...।
मोटर ले उतरते साट बरतिया मन अपन अपन ले जुगाड़ मा लग जाथे। सबले पहिली पान ठेला मा जाके झन्नाटा बेचइया के नाम पता,मोबाइल नंबर, गली नंबर माँग लेथें। फेर इतरावत,मटमटावत बरतिया पावर के इस्तेमाल करत पव्वा - खव्वा के वेवस्था कर पाथें। रूचि अउ खपत ला ध्यान मा रखत मयारू पियाक मन ला देशी अउ विदेशी नाम के दू गुरूप मा रखे जा सकथे।
बरतिया सगा मन के बारे मा जतका गोठियाबे कम हे,फेर कहना तो पड़थेच। झन्नाटा के टोंटा मा उतरते उनकर हाव - भाव ह बदल जथे। जइसे - जइसे उनकर हाथ - गोड़ अउ तरवा म झुनझुनी दउड़ना शुरू होथे बस वइसने च उही रफ्तार मा खीसा ले सुहापी निकल जथे। तुरते ताहीं सुहापी हर बीन बन जथे अऊ नागिन धुन मा जम्मो बरतिया मन अपन- अपन तन - मन ला डोलावत भुइयाँ मा घोंडइया मार - मार के ओरिजनल बरतिया के धरम निभाथें। जइसने च झुनझुनाहट के असर उतरथे। तुरते ताही रिचार्ज करे बर फेर झन्नाटा के शरणागत हो जथें। दूल्हा बाबू ला बरतिया मन डहर ले येकर ले बढ़के मितान श्रद्धांजलि भला का हो सकथे। मटमटहा बरतिया मन के बाते झन पूछ। आगू - आगू मा पुच - पुच कूदत मटमटावत, तेरा मन डोले मेरा तन डोले के धुन मा मड़वा मा चढ़ेच ल धरथें। नाचत - कूदत जइसने च बरतिया मन मड़वा मेर पहुचथे अउ दूल्हिन के संगी सहेली मन के दर्शन होथे,फेर तो नागिन डांस पूरा सबाब मा पहुंच जथे।
घरवाले ले जादा सखा - सुजान अउ मीत - मितान मन छट्ठी हा कब आही कहिके दिन गिनत रहिथे। येमन पाहती च ले ददा अउ बबा बने के सेती फोन मा उसर - पुसर के बधाई अउ शुभकामना पठोवत रहिथें। घेरी - बेरी वेवस्था करे बर नोखियावत रहिथें।
नवा लइका के आय ले भला कते ददा - बबा अउ कका - फूफा ला खुशी नइ होत होही। छेठवा दिन के आवत - आवत इही बबा जात मनके मुहुं मन घलव पंछाना शुरू हो जथे। उपर ले कोन्हो मन बेवस्था करे बर नोखिया दिस तब तो अउ का पूछना हे। सुर -सुराँट हर पूछी उठाके दौड़े बर धरथे। अइसन दिन ला परोसी मन घलव ठउँका तुकत रहिथे। कब छट्ठी होय त कब जुगाड़ होय। तभे तो परोसी आशाराम ह अपन मन म आशा पाले आज छ्ट्ठी वाले घर मा बिहिनिया च ले टेंक देहे। अंतस मा जुगाड़ के आशा मा चुलुक ला फिजोवत अपन मुखार बिंद ले तारीफ के बीजा छिचत हे।
आशा राम - बड़ सुग्घर मुहुर्त मा राजकुमार हर तोर दुवारी मा अवतरे हे भैया। लइका के मुहुं कान ह तो बापे सही हे फेर माथा के लकीर अउ आँखी के तेज ह डिट्टो तोरे च सही हावे, बड़का भैया।
एती नाती के संग मा अपनो तारीफ ला सुनके दयालु राम के मन ह गदगद होवत हे।
तारीफ ल सुनके कते मनखे के चोला म मया ह नइ पलपलात होही भला।
बेर बुड़ती के टेम म कोंटा - कांटी डहर बबा (दादा) अपन सँगवारी संग अउ ददा,कका,ममा अउ फूफूा मन अपन दल संग चखना,डिस्पोजल गिलास अउ झन्नाटा के संग छट्ठी तिहार के आयोजन ल सफल बनाय म लग जाथें।
बेरा - कुबेरा म मंदहा मन के रूचि ल देखत हमर तो इही कहना हे कि अइसन मन ला बी. पी. एल. म शामिल करे बर सगई,बिहाव अउ छट्ठी वाले घर के बारे म शासन ल खास ध्यान देना चाही। अउ चाउर वितरण सही सगा - सोदर के हिसाब ले पउवा,अद्धी, बाटल अउ मुरकू - मिच्चर खउवा के शासकीय अनुदान के वेवस्था करना चाही। अउ जेन सगा मन रूचि नइ ले (सात्विक) उनला ए. पी. एल. केटेगिरी म मानके उकर बर फ्रूटी - माजा अउ बिस्कुट - पीपरमेंट आबंटित करे के प्रावधान होना चाही। मने काकरो मुहुं ल कोई काबर टुकुर - टुकुर देखत रहय। मने सबला मिले बरोबर न्याय, जनता पीये जनता खाय।
येकर गुनगान करत अनुभवी मन बताथे कि येला बउरे ले कोंदा ह घलव पड़पड़ - पड़पड़ बोलना शुरू कर देथे। जोजवा मनखे म हिम्मत आ जथे। खोरवा हर दउंड़ना शुरू कर देथे। अपन घनघोर अनुभो ले बड़ आत्म विश्वास ले ओ कहिथे कि येकर परसादे कई झन कलाकार मन राष्ट्रीय स्तर म अपन नाम बुलंद करे म सुफल हो सकत हें। अउ कई झन मन अलग - अलग मंच म झंडा फहराके श्री - श्री नाम के पुरस्कार घलव पा सकत हें। त अइसन राष्ट्रीय महत्व के चीज ल कई झन नइ माने। ये सब उनकर संकुचित सोच ल बताथे। बल्कि अइसन मनखे मन के दिल ल तो बड़े होना चाही,अतका बड़े कि झन्नाटा हमा जाय। देख हमर सरकार के दिल ह कतका बड़े हे। शासन प्रशासन डहर ले एक घाँव मा सोला ठन खरीदी - बिक्री करे के उदारवादी नीति हर गली - गली मा पहुँच बनाके कल्याणकारी योजना के नवा ईबारत लिखत हे। तेकरे सेती तो बुधियार समाजशास्त्री विश्लेषक मन कहिथें - ये मानव समाज बर अभिशाप आय। अरथशास्त्री मन कहिथें ये समाज के विकास के पर्याय आय।
hne_Deva hne_Deva hne_Deva hne_Deva bho_Deva hne_Deva hne_Deva awa_Deva hne_Deva hne_Deva hne_Deva hne_Deva hne_Deva hne_Deva bho_Deva hne_Deva hne_Deva hne_Deva hne_Deva hne_Deva